SET ปิดเช้าลบ 5 จุด นักลงทุนขายลดเสี่ยง รอประชุมเฟด
SET ปิดเช้าลบ 5 จุด รับแรงขายทำกำไร ตลาดจับตาทิศทางดอกเบี้ยเฟด แนวโน้มช่วงบ่ายน่าจะแกว่งตัวอยู่ในแดนลบต่อเนื่อง ให้แนวรับไว้ที่ 1,645 จุด และ แนวต้าน 1,655 จุด
SET ปิดเช้าลบ 5 จุด รับแรงขายทำกำไร ตลาดจับตาทิศทางดอกเบี้ยเฟด แนวโน้มช่วงบ่ายน่าจะแกว่งตัวอยู่ในแดนลบต่อเนื่อง ให้แนวรับไว้ที่ 1,645 จุด และ แนวต้าน 1,655 จุด
15 ก.ย. 2565

นายมงคล พ่วงเภตรา ผู้ช่วยกรรมการผู้จัดการฝ่ายกลยุทธ์ลงทุนหลักทรัพย์ บล.ดาโอ (ประเทศไทย) เปิดเผยว่า ดัชนีช่วงเช้าที่ผ่านมามีแรงขายทำกำไรออกมาค่อนข้างมาก โดยนักลงทุนยังคงมีความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) ว่าจะออกมาในทิศทางใด นอกจากนี้ยังมีแรงกดดันจากหุ้นที่ถูก Downgrade จาก บล.เครดิต สวิส ด้วย
อย่างไรก็ตามมีปัจจัยที่หนุนกลุ่มพลังงานให้ช่วงพยุงดัชนีตลาดหุ้นไทยได้ คือ วันนี้ประธานาธิบดีวลาดิเมียร์ ปูติน เตรียมหารือประธานาธิบดีสี จิ้นผิง เพื่อที่ประเทศจีนจะซื้อพลังงานจากรัสเซีย และ รวมไปถึงคาดหวังการกลับมาเปิดประเทศของจีน ในขณะเดียวกันประเทศสหรัฐเตรียมที่จะซื้อน้ำมันเข้าคลังเพิ่ม เป็นปัจจัยที่ช่วยหนุนให้น้ำมันปรับตัวเพิ่มสูงขึ้น
“แม้ว่าช่วงเช้าเมื่อวานนี้หุ้นจะปรับลดลงหนักในช่วงเช้า แต่อย่างไรก็ตามดัชนียังปิดอยู่ในโซนสูงอยู่ ทำให้วันนี้ดัชนียังคงปรับตัวลดลงอยู่จากแรงขายทำกำไร หลังจากนักลงทุนยังไม่คลายกังวลเกี่ยวกับการปรับขึ้นดอกเบี้ยของเฟด” นายมงคล กล่าว
สำหรับทิศทางดัชนีตลาดหุ้นในช่วงบ่ายคาดว่าจะแกว่งตัวอยู่ในแดนลบต่อเนื่องจากช่วงเช้า โดยตลาดยังอยู่ระหว่างการรอติดตามทิศทางการปรับขึ้นอัตราดอกเบี้ยของเฟด ว่าจะออกมาในทิศทางไหน โดยให้แนวรับไว้ที่ 1,645 จุด และ แนวต้าน 1,655 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 2,362.01 ล้านบาท ปิดที่ 604.00 บาท ลดลง 18.00 บาท
MINT มูลค่าการซื้อขาย 1,854.09 ล้านบาท ปิดที่ 28.25 บาท ลดลง 1.50 บาท
PTTEP มูลค่าการซื้อขาย 1,680.06 ล้านบาท ปิดที่ 168.50 บาท เพิ่มขึ้น 4.00 บาท
SCC มูลค่าการซื้อขาย 1,561.24 ล้านบาท ปิดที่ 342.00 บาท ลดลง 4.00 บาท
AOT มูลค่าการซื้อขาย 1,098.62 ล้านบาท ปิดที่ 73.00 บาท ลดลง 0.25 บาท